**Fir de abis**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*Arachne trage foneme din sânge\*

deși-l deșir din mine cuvântul tremură de taine

în vatra surpată nu mai aprinde focul zbaterea efemeridelor

mi-e limba despicată între lut și aștri străin îmi sunt

de când deschide întrebare ziua și noaptea o cuprinde-n brațe

mai grea de neînțelesuri

exist în vijelia ce răstoarnă trufașa creatură ce-a înghițit și soarele și luna

ca să-și găsească umbra

apostoli stafidiți asudă să-nvârtă axa lumii pe răcoare

confortul a devenit un deziderat esențial

nimic nu se acceptă ușor nici prima respirație

tina pusă pe ochii orbului

nu mai dezleagă privirea de beznă

zadarnic vibrează miracole sub retină altarele-s ruină

sprânceana se retrage din veșnicie și interoghează izvorul

se mai poate salva o mântuire

nimic nu-i sigur între lut și aștri scoru-i deschis

poarta goală jucătorii cu morții în spate aleargă bezmetici

doar cuvântul se îmbracă-n zale să nu-l răpună

nimicul